Kristen Touborg (SF), 2002-11-05:
Tak til ministeren for besvarelsen.
Besvarelsen var rimelig detaljeret, men efter min opfattelse alligevel ikke så konkret, som jeg godt kunne have tænkt mig.
Bæredygtigt fiskeri må tage sit afsæt i et helhedssyn og danne baggrund for befolkningens fødevareforsyning med uforurenet fisk af meget høj kvalitet.
Strukturpolitik handler således ikke om kortsigtede økonomiske gevinster, men om en langsigtet naturbevarelse af det samlede økosystem. Konkret betyder det, at vigtige levesteder såsom stenrev og gydepladser bevares og friholdes for bundslæbende fiskeri.
Dette skal også afspejle sig i ophugningspolitikken, hvor det bør være det mest ødelæggende fiskeri, der skal ophugges først, og vi skal i gang nu.
SF er grundlæggende enig i en politik, som bringer fiskerflåden i balance med fangstmulighederne ud fra en miljømæssig bæredygtighedsvurdering.
SF slås for en fiskeripolitik, som fremmer det passive naturskånsomme fiskeri og afvikler det voldsomme og ødelæggende fiskeri, der bygger på stor motorkraft.
Alle er vist efterhånden enige om, at kontrollen skal skærpes i hele EU.
Samtidig skal udsmidningen af frisk fisk forbydes.
Det gælder både ved fastlæggelsen af kvoter og kvoternes fordeling mellem fiskerimetoder samt ikke mindst ved udarbejdelsen af flerårige forvaltningsplaner.
SF er positiv over for, at Østersøen får en speciel regulering, hvor det kun er de lande og fiskere, der støder op til Østersøen, som har fiskerettigheder, og hvor f.eks. industrifiskeriet generelt forbydes i dette farvand.
En reguleringsforvaltning, hvor overfiskeri rammer dem, der overfisker, er klart at foretrække frem for nu, hvor de store skibe kan sejle fra havområde til havområde og støvsuge dem for fisk. Vi vil opfordre til, at der bliver indkaldt til en speciel konference om fiskeriet i Østersøen, sådan som vi også arbejder med i udvalget.
Endelig skal der udarbejdes etisk forsvarlige regler for EU-fiskeri i den tredje verdens landes farvande.
Aftaler om europæisk fiskeri i udviklingslandenes farvande skal sikre størst mulig indtjening til de pågældende lande og skal sikre fremtidige udviklingsmuligheder for landenes eget bæredygtige fiskeri.
Derfor skal alle EU's fiskeriaftaler med den tredje verdens lande
bæredygtighedsvurderes.
Grundlæggende er SF imod subsidiering af naturafhængige erhverv undtagen til den nødvendige grønne omstilling.
Fiskere, der ønsker at omlægge fra trawlfiskeri til passive fiskeriformer, bør kunne få omlægningsstøtte.
Der bør endvidere kunne gives støtte til fiskere, som ønsker at gennemføre praktiske forsøg, der har til formål at fremme det bæredygtige fiskeris muligheder.
Til dem, der skal ud af fiskerierhvervet, er SF også åbne over for at se på specielle uddannelsestilbud, ligesom vi vil arbejde for, at der undervises i bæredygtigt fiskeri med naturskånsomme fiskerimetoder på landets to fiskeriskoler. Jeg skal på SF's vegne fremsætte følgende:
Forslag til vedtagelse »Folketinget opfordrer regeringen til - i forbindelse med reformen af den fælles fiskeripolitik at sikre, at Ministerrådet fremover skal begrunde fastlæggelsen af kvoter videnskabeligt med udgangspunkt i ICES' anbefalinger, - at arbejde for at bæredygtige og skånsomme fiskerimetoder indgår som en central del af en ny, langsigtet europæisk fiskeripolitik, - at arbejde for, at subsidier fremover målrettes mod det bæredygtige og skånsomme fiskeri, samt at der ikke ydes subsidier til om- og nybygning til ikkebæredygtigt fiskeri, - at sikre at forsigtighedsprincippet bliver en afgørende del af den fremtidige fiskeripolitik, og - at arbejde for et EU-forbud mod bomtrawl og andre ødelæggende fiskeriformer.«